Document ID: 32004D0919

Reference:
30.12.2004
EL
Επίσημη Εφημερίδα της Ευρωπαϊκής Ένωσης
L 389/28
ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Δεκεμβρίου 2004
για την αντιμετώπιση της διασυνοριακής εγκληματικότητας σχετικά με οχήματα
(2004/919/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη Συνθήκη για την Ευρωπαϊκή Ένωση, και ιδίως το άρθρο 30, παράγραφος 1, στοιχείο α) και το άρθρο 34, παράγραφος 2, στοιχείο γ),
την πρωτοβουλία του Βασιλείου των Κάτω Χωρών,
τη γνώμη του Ευρωπαϊκού Κοινοβουλίου,
Εκτιμώντας τα εξής:
(1)
Στα κράτη μέλη της Ευρωπαϊκής Ένωσης, οι κλοπές ιδιωτικών αυτοκινήτων ανέρχονται ετησίως σε 1,2 εκατομμύρια περίπου.
(2)
Οι κλοπές αυτές προκαλούν σημαντική ζημία, ύψους τουλάχιστον 15 δισεκατομμυρίων EUR ετησίως.
(3)
Το οργανωμένο έγκλημα διαπράττει την κλοπή, τη μετατροπή και την εξαγωγή προς άλλα κράτη, εντός και εκτός της Ευρωπαϊκής Ένωσης, μεγάλου ποσοστού, περίπου 30 - 40 %, των εν λόγω οχημάτων.
(4)
Εκτός των υλικών ζημιών, θίγεται επίσης σοβαρά το περί δικαίου αίσθημα και η αίσθηση ασφάλειας των πολιτών. Η εγκληματικότητα σχετικά με οχήματα μπορεί να συνοδεύεται από σοβαρές μορφές βίας.
(5)
Κατά συνέπεια, δυσχεραίνεται η επίτευξη του στόχου του άρθρου 29 της Συνθήκης όσον αφορά την παροχή στους πολίτες υψηλού επιπέδου προστασίας εντός ενός χώρου ελευθερίας, ασφάλειας και δικαιοσύνης.
(6)
Το Συμβούλιο εξέδωσε ψήφισμα στις 27 Μαΐου 1999 για την καταπολέμηση της διεθνούς εγκληματικότητας η οποία αναπτύσσεται στις οδούς (1),
(7)
Επιπλέον, η εγκληματικότητα σχετικά με οχήματα μπορεί να συνδέεται, σε διεθνές επίπεδο, με άλλες μορφές εγκληματικότητας, όπως, παραδείγματος χάριν, με την εμπορία ναρκωτικών, όπλων και ανθρώπων.
(8)
Η αντιμετώπιση της εγκληματικότητας σχετικά με οχήματα εμπίπτει στην αρμοδιότητα των υπηρεσιών επιβολής του νόμου των κρατών μελών. Εντούτοις, για την αντιμετώπιση των διασυνοριακών πτυχών της εν λόγω μορφής εγκληματικότητας απαιτείται μια κοινή προσέγγιση η οποία συνεπάγεται — όπου αυτό είναι δυνατό και απαραίτητο — τη συνεργασία μεταξύ των κρατών μελών και των αρχών επιβολής του νόμου των κρατών μελών.
(9)
Η συνεργασία μεταξύ αρχών επιβολής του νόμου και αρχών καταγραφής, καθώς και η διαβίβαση πληροφοριών προς τα ενδιαφερόμενα μέρη, είναι ιδιαιτέρως σημαντική.
(10)
Η συνεργασία με την Europol είναι επίσης σημαντική, δεδομένου ότι η Europol μπορεί να προβαίνει σε σχετικές αναλύσεις και εκθέσεις.
(11)
Η Ευρωπαϊκή Αστυνομική Ακαδημία (ΕΑΑ) προσφέρει στις αστυνομικές δυνάμεις των κρατών μελών, μέσω του ηλεκτρονικού Ευρωπαϊκού Δικτύου Αστυνομικής Εκπαίδευσης (EPLN), λειτουργίες αρχειοθέτησης πληροφοριών και ειδικών γνώσεων στον τομέα της εγκληματικότητας σχετικά με οχήματα. Το EPLN προσφέρει επίσης τη δυνατότητα ανταλλαγής γνώσεων και εμπειριών μέσω της λειτουργίας του ως χώρος συζητήσεως.
(12)
Η προσχώρηση μεγαλύτερου αριθμού κρατών μελών στη Σύμβαση της 29ης Ιουνίου 2000 σχετικά με το Ευρωπαϊκό Σύστημα Πληροφοριών για Οχήματα και Άδειες Οδήγησης (EUCARIS) θα ενισχύσει την καταπολέμηση της εγκληματικότητας σχετικά με οχήματα.
(13)
Είναι ανάγκη να ληφθούν ορισμένα ειδικά μέτρα για την ουσιαστική αντιμετώπιση της διεθνούς εγκληματικότητας σχετικά με οχήματα,
ΑΠΟΦΑΣΙΖΕΙ:
Άρθρο 1
Ορισμοί
Για τους σκοπούς της παρούσας απόφασης, νοούνται ως:
1)
«όχημα»: κάθε όχημα με κινητήρα, καθώς και τα ρυμουλκούμενα και τροχόσπιτα, όπως ορίζονται στις διατάξεις σχετικά με το Σύστημα Πληροφοριών Σένγκεν (SIS)·
2)
«εθνικές αρμόδιες αρχές»: οι εθνικές αρχές που ορίζουν τα κράτη μέλη για τους σκοπούς της παρούσας απόφασης, οι οποίες μπορούν να περιλαμβάνουν, αναλόγως των περιστάσεων, την αστυνομία, τα τελωνεία, τους συνοριακούς φύλακες και τις δικαστικές αρχές.
Άρθρο 2
Στόχος
1.   Στόχος της παρούσας απόφασης είναι η επίτευξη βελτιωμένης συνεργασίας εντός της Ευρωπαϊκής Ένωσης για την πρόληψη και την καταπολέμηση της διασυνοριακής εγκληματικότητας σχετικά με οχήματα.
2.   Αποδίδεται ιδιαίτερη προσοχή στη σχέση της κλοπής και της παράνομης εμπορίας οχημάτων με μορφές οργανωμένου εγκλήματος, όπως με την εμπορία ναρκωτικών, όπλων και ανθρώπων.
Άρθρο 3
Συνεργασία μεταξύ εθνικών αρμοδίων αρχών
1.   Τα κράτη μέλη λαμβάνουν τα απαραίτητα μέτρα, σύμφωνα με το εθνικό δίκαιο, για την ενίσχυση της αμοιβαίας συνεργασίας μεταξύ των εθνικών αρμοδίων αρχών προκειμένου να καταπολεμηθεί η διασυνοριακή εγκληματικότητα σχετικά με οχήματα, μεταξύ άλλων, μέσω συμφωνιών συνεργασίας.
2.   Δίδεται ιδιαίτερη προσοχή στη συνεργασία όσον αφορά τον έλεγχο των εξαγωγών, λαμβανομένων υπόψη των αντίστοιχων αρμοδιοτήτων στα κράτη μέλη.
Άρθρο 4
Συνεργασία μεταξύ αρμοδίων αρχών και ιδιωτικού τομέα
1.   Τα κράτη μέλη λαμβάνουν τα απαραίτητα μέτρα για τη διοργάνωση τακτικών διαβουλεύσεων, αναλόγως των αναγκών, μεταξύ των εθνικών αρμόδιων αρχών, σύμφωνα με το εθνικό δίκαιο, στις οποίες μπορούν να συμμετέχουν εκπρόσωποι του ιδιωτικού τομέα (όπως κάτοχοι ιδιωτικών μητρώων απωλεσθέντων οχημάτων, ασφαλιστικές εταιρίες και το εμπόριο αυτοκινήτων) με σκοπό το συντονισμό των πληροφοριών και την από κοινού ευθυγράμμιση των δραστηριοτήτων στον τομέα αυτόν.
2.   Τα κράτη μέλη διευκολύνουν, σύμφωνα με το εθνικό δίκαιο, τις διαδικασίες για τον ταχύ επαναπατρισμό των οχημάτων που παραδίδονται από τις εθνικές αρμόδιες αρχές μετά την κατάσχεσή τους.
Άρθρο 5
Σημεία επαφής όσον αφορά την εγκληματικότητα σχετικά με οχήματα
1.   Τα κράτη μέλη καθορίζουν, μέχρι τις 30 Μαρτίου 2005, σημείο επαφής, στο πλαίσιο των αρχών επιβολής του νόμου, για την αντιμετώπιση της διασυνοριακής εγκληματικότητας σχετικά με οχήματα.
2.   Τα κράτη μέλη εξουσιοδοτούν τα σημεία επαφής να ανταλλάσσουν εμπειρίες, ειδικές γνώσεις και γενικές και τεχνικές πληροφορίες στον τομέα της εγκληματικότητας σχετικά με οχήματα βάσει της ισχύουσας εφαρμοστέας νομοθεσίας. Η ανταλλαγή πληροφοριών εκτείνεται σε μεθόδους και σε βέλτιστες πρακτικές για την πρόληψη της εγκληματικότητας σχετικά με οχήματα. Οι εν λόγω ανταλλαγές δεν περιλαμβάνουν ανταλλαγές προσωπικών δεδομένων.
3.   Πληροφορίες σχετικά με τα ορισθέντα εθνικά σημεία επαφής, συμπεριλαμβανομένων ενδεχόμενων μεταγενέστερων τροποποιήσεων, κοινοποιούνται στη Γενική Γραμματεία του Συμβουλίου προς δημοσίευση στην Επίσημη Εφημερίδα της Ευρωπαϊκής Ένωσης.
Άρθρο 6
Έκδοση συναγερμικής ειδοποίησης για κλεμμένα οχήματα και άδειες κυκλοφορίας
1.   Οσάκις υποβάλλεται δήλωση κλοπής οχήματος, οι αρμόδιες αρχές των κρατών μελών καταχωρούν αμέσως συναγερμική ειδοποίηση για το κλεμμένο όχημα στο SIS, σύμφωνα με το εθνικό δίκαιο και, εφόσον είναι δυνατό, στη βάση δεδομένων Κλεμμένων Οχημάτων της Ιντερπόλ.
2.   Η συναγερμική ειδοποίηση στο μητρώο ανίχνευσης αποσύρεται αμέσως από το κράτος μέλος που την εξέδωσε, σύμφωνα με το εθνικό δίκαιο, μόλις παύσει να ισχύει ο λόγος για την έκδοση συναγερμικής ειδοποίησης για το όχημα.
3.   Οσάκις υποβάλλεται δήλωση κλοπής άδειας κυκλοφορίας, οι αρμόδιες αρχές των κρατών μελών καταχωρούν αμέσως σχετική συναγερμική ειδοποίηση στο SIS, σύμφωνα με το εθνικό δίκαιο.
Άρθρο 7
Καταχώρηση
1.   Κάθε κράτος μέλος διασφαλίζει ότι οι αρμόδιες αρχές του λαμβάνουν τα κατάλληλα μέτρα για την πρόληψη της κατάχρησης και της κλοπής εγγράφων για την καταχώρηση οχημάτων.
2.   Οι εθνικές αρχές για την καταχώρηση οχημάτων ενημερώνονται από τις αρχές επιβολής του νόμου σχετικά με το εάν όχημα για το οποίο έχει κινηθεί διαδικασία καταχώρησης, έχει αναφερθεί ως κλαπέν. Η πρόσβαση στις βάσεις δεδομένων για το σκοπό αυτόν πραγματοποιείται λαμβάνοντας δεόντως υπόψη τις διατάξεις του κοινοτικού δικαίου.
Άρθρο 8
Αποφυγή παράνομης χρήσης αδειών κυκλοφορίας οχημάτων
1.   Προς αποφυγήν παράνομης χρήσης αδειών κυκλοφορίας οχημάτων, κάθε κράτος μέλος διασφαλίζει, σύμφωνα με το εθνικό δίκαιο, ότι οι αρμόδιες αρχές του λαμβάνουν τα αναγκαία μέτρα προκειμένου να ανακτούν την άδεια κυκλοφορίας των ιδιοκτητών ή των κατόχων οχημάτων, εάν το όχημα υπέστη σοβαρή ζημία κατόπιν ατυχήματος (ολική απώλεια).
2.   Επιπλέον, κατά τη διεξαγωγή ελέγχων, οι υπηρεσίες επιβολής του νόμου ανακτούν, σύμφωνα με το εθνικό δίκαιο, την άδεια κυκλοφορίας σε περίπτωση που κατά τον έλεγχο, από την υπηρεσία επιβολής του νόμου, υπάρχουν υποψίες παραποίησης των χαρακτηριστικών ταυτότητας ενός οχήματος, όπως ο αναγνωριστικός αριθμός του οχήματος.
3.   Η άδεια κυκλοφορίας επιστρέφεται μόνον αφού εξετασθεί και εξακριβωθεί η ταυτότητα του οχήματος, σύμφωνα με το εθνικό δίκαιο.
Άρθρο 9
Europol
Κάθε κράτος μέλος διασφαλίζει ότι οι αρχές της επιβολής του νόμου τηρούν ενήμερη την Europol όσον αφορά τους δράστες στον τομέα της εγκληματικότητας σχετικά με οχήματα, ανάλογα με τις ανάγκες, στο πλαίσιο της εντολής και των καθηκόντων της.
Άρθρο 10
Προώθηση των ειδικών γνώσεων και της κατάρτισης
Τα κράτη μέλη λαμβάνουν τα απαραίτητα μέτρα ώστε να διασφαλίζουν ότι οι εθνικοί οργανισμοί που είναι υπεύθυνοι για την κατάρτιση των οικείων αρχών επιβολής του νόμου προωθούν ειδικευμένη κατάρτιση στο πλαίσιο των προγραμμάτων σπουδών τους, και, οσάκις ενδείκνυται, σε συνεργασία και με την Ευρωπαϊκή Αστυνομική Ακαδημία, για την πρόληψη και εξιχνίαση στον τομέα της εγκληματικότητας σχετικά με οχήματα. Η κατάρτιση αυτή μπορεί να περιλαμβάνει στοιχεία παρεχόμενα από την Europol, σύμφωνα με τον τομέα των αρμοδιοτήτων της.
Άρθρο 11
Συνεδρίαση σημείων επαφής και ετήσια έκθεση προς το Συμβούλιο
Τα σημεία επαφής στον τομέα της εγκληματικότητας σχετικά με οχήματα συνεδριάζουν τουλάχιστον άπαξ ετησίως υπό την ηγεσία του κράτους μέλους που ασκεί την προεδρία του Συμβουλίου. Η Europol καλείται να συμμετέχει στη συνεδρίαση αυτή. Η Προεδρία υποβάλλει έκθεση στο Συμβούλιο σχετικά με την πρόοδο της σχετικής πρακτικής συνεργασίας μεταξύ των αρχών επιβολής του νόμου.
Άρθρο 12
Αξιολόγηση
Το Συμβούλιο αξιολογεί την εφαρμογή της παρούσας απόφασης μέχρι τις 30 Δεκεμβρίου 2007.
Άρθρο 13
Έναρξη παραγωγής αποτελεσμάτων
Η παρούσα απόφαση αρχίζει να παράγει αποτελέσματα από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Για τα κράτη μέλη στα οποία οι διατάξεις του κεκτημένου του Σένγκεν σχετικά με το SIS δεν έχουν ακόμη τεθεί σε εφαρμογή, οι υποχρεώσεις που απορρέουν από την παρούσα απόφαση σχετικά με το SIS αρχίζουν να παράγουν αποτελέσματα από την ημερομηνία κατά την οποία αρχίζουν να εφαρμόζονται οι εν λόγω διατάξεις, κατά τα οριζόμενα στην απόφαση του Συμβουλίου η οποία εκδίδεται, για το σκοπό αυτό, σύμφωνα με τις εφαρμοστέες διαδικασίες.
Έγινε στις Βρυξέλλες, στις 22 Δεκεμβρίου 2004.
Για το Συμβούλιο
Ο Πρόεδρος
C. VEERMAN
(1)  ΕΕ C 162 της 9.6.1999, σ. 1.

Summary:
Καταπολέμηση του διασυνοριακού εγκλήματος οχημάτων
Καταπολέμηση του διασυνοριακού εγκλήματος οχημάτων
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση 2004/919/ΕΚ σχετικά με την αντιμετώπιση της διασυνοριακής εγκληματικότητας σχετικά με οχήματα
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Καθιερώνει κοινή προσέγγιση σε επίπεδο Ευρωπαϊκής Ένωσης (ΕΕ) για την αντιμετώπιση του εγκλήματος σχετικά με οχήματα που λαμβάνει χώρα σε περισσότερες από μία χώρες της ΕΕ. Στόχος της είναι η βελτίωση της συνεργασίας μεταξύ των χωρών της ΕΕ και μεταξύ των εθνικών αρχών επιβολής του νόμου.
ΒΑΣΙΚΑ ΣΗΜΕΙΑ
Η απόφαση απαιτεί από τις χώρες της ΕΕ:την ενίσχυση της αμοιβαίας συνεργασίας μεταξύ των αρμόδιων εθνικών αρχών,  τη διευκόλυνση των διαδικασιών για γρήγορο επαναπατρισμό των οχημάτων που κατάσχονται από τις εθνικές αρχές,  τον ορισμό σημείου επαφής για την αντιμετώπιση του διασυνοριακού εγκλήματος σχετικά με οχήματα,  και, σε περίπτωση αναφοράς κλοπής οχήματος, την εισαγωγή της στο τμήμα της βάσης δεδομένων του συστήματος πληροφοριών Σένγκεν (SIS) που περιέχει πληροφορίες σχετικά με την ταξινόμηση οχημάτων και, όπου είναι δυνατόν, στη βάση δεδομένων κλεμμένων μηχανοκίνητων οχημάτων της Interpol.  Η απόφαση σημειώνει την ιδιαίτερη σχέση μεταξύ του εγκλήματος οχημάτων και άλλων μορφών οργανωμένου εγκλήματος, όπως η εμπορία ναρκωτικών, πυροβόλων όπλων και ανθρώπων.
Συνεργασία
Οι χώρες της ΕΕ υποχρεούνται να λάβουν τα απαραίτητα μέτρα για την ενίσχυση της συνεργασίας:μεταξύ των εθνικών αρχών για την καταπολέμηση της διασυνοριακής εγκληματικότητας σχετικά με οχήματα,  μεταξύ των αρμόδιων αρχών και των εκπροσώπων του ιδιωτικού τομέα (όπως οι κάτοχοι ιδιωτικών μητρώων ελλειπόντων οχημάτων, ασφαλιστών και εμπόρων αυτοκινήτων) προκειμένου να συντονιστεί η πληροφόρηση και η δράση στον τομέα αυτό.  Οι χώρες της ΕΕ καλούνται επίσης να δώσουν ιδιαίτερη προσοχή στον έλεγχο των εξαγωγών και να εξορθολογίσουν τον γρήγορο επαναπατρισμό ανακτηθέντων κλεμμένων οχημάτων.
Ανταλλαγή πληροφοριώνΟι χώρες της ΕΕ υποχρεούνται να δημιουργήσουν εθνικά σημεία επαφής (ΕΣΕ) για την ανταλλαγή πληροφοριών σχετικά με την αντιμετώπιση της εγκληματικότητας οχημάτων —αυτό έχει οδηγήσει στη δημιουργία δικτύου ΕΣΕ (CARPOL).  Η ανταλλαγή πληροφοριών περιλαμβάνει μεθόδους και βέλτιστες πρακτικές πρόληψης της εγκληματικότητας σχετικά με οχήματα, αλλά αποκλείει τα προσωπικά δεδομένα.  Πρέπει να εκδίδονται τακτικές ειδοποιήσεις για κλεμμένα οχήματα και άδειες κυκλοφορίας στο SIS και, όπου είναι δυνατόν, στη βάση δεδομένων κλεμμένων μηχανοκίνητων οχημάτων της Interpol.  Οι εθνικές αρχές επιβολής του νόμου καλούνται να ενημερώνουν την Ευρωπόλ για τους δράστες εγκλημάτων σε σχέση με οχήματα.  Άδειες κυκλοφορίας οχημάτων
Οι χώρες της ΕΕ καλούνται να αποτρέψουν την κατάχρηση και την κλοπή αδειών κυκλοφορίας οχημάτων. Επομένως, οι αρχές επιβολής του νόμου πρέπει:να ενημερώνουν τις εθνικές αρχές για την ταξινόμηση οχημάτων εάν γνωρίζουν ότι ένα όχημα που βρίσκεται σε διαδικασία εγγραφής έχει κλαπεί,  να ανακτήσουν την άδεια κυκλοφορίας εάν το όχημα έχει υποστεί σοβαρή βλάβη (ολική απώλεια).  Το Συμβούλιο συνιστά επίσης:τον έλεγχο της άδειας κυκλοφορίας εάν υπάρχουν αμφιβολίες ως προς την ταυτότητα του οχήματος,  οι αρμόδιες αρχές επιβολής του νόμου να παρακολουθούν εξειδικευμένη κατάρτιση από τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου στον τομέα της πρόληψης και της διερεύνησης εγκλημάτων σχετικά με οχήματα.  ΑξιολόγησηΗ απόφαση αναθεωρήθηκε δύο φορές, το 2008 και το 2016. Η πιο πρόσφατη αναθεώρηση διαπίστωσε ότι η CARPOL προσέφερε επαγγελματισμό και ενίσχυσε το δίκτυο των ΕΣΕ, και ότι εξακολουθεί να υπάρχει ανάγκη διατήρησης της CARPOL μακροπρόθεσμα.  Η Περιεκτική αξιολόγηση της πολιτικής ασφάλειας της ΕΕ του 2017 διαπίστωσε ότι οι στόχοι και οι μηχανισμοί που καθορίζονται στην απόφαση εξακολουθούν να ανταποκρίνονται στις τρέχουσες ανάγκες.  Η αξιολόγηση σημειώνει επίσης ότι η Ευρωπόλ υποστηρίζει ενεργά την CARPOL, για παράδειγμα διοργανώνοντας συνεδριάσεις και στηρίζοντας κοινές ομάδες έρευνας για την κλοπή αυτοκινήτων πολυτελείας ή για τη διακίνηση ναρκωτικών.  
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Εφαρμόζεται από τις 30 Δεκεμβρίου 2004.
ΓΕΝΙΚΟ ΠΛΑΙΣΙΟ
Ευρωπαϊκό Σύστημα Πληροφοριών για Οχήματα και Άδειες Οδήγησης (Eucaris).  
ΒΑΣΙΚΟ ΚΕΙΜΕΝΟ
Οδηγία 2004/919/ΕΚ του Συμβουλίου, της 22ας Δεκεμβρίου 2004, για την αντιμετώπιση της διασυνοριακής εγκληματικότητας σχετικά με οχήματα (ΕΕ L 389 της 30.12.2004, σ. 28-30)
ΣΥΝΑΦΗ ΚΕΙΜΕΝΑ
Έγγραφο εργασίας των υπηρεσιών της Επιτροπής — Συνολική εκτίμηση της πολιτικής ασφάλειας της ΕΕ — Συνοδευτική προς το έγγραφο Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο — Ένατη έκθεση προόδου προς αποτελεσματική και γνήσια Ένωση Ασφαλείας [SWD (2017) 278 final, 26.7. 2017]
τελευταία ενημέρωση 04.04.2019